钦定古今图书集成/明伦汇编/家范典/第082卷 > 春秋四传 > 《公与姜氏如齐》
## 钦定古今图书集成/明伦汇编/家范典/第082卷 > 春秋四传 > 《公与姜氏如齐》

《春秋》桓公十有八年“春王正月，公会齐侯于泺。公与
夫人姜氏遂如齐。夏四月丙子，公薨于齐。”

《左传》：公将有行，遂与姜氏如齐。申𦈡曰：“女有家，男有
室，无相渎也，谓之有礼。易此必败。”公会齐侯于泺，遂
及文姜如齐。齐侯通焉，公谪之以告。夏四月丙子，享
公，使公子彭生乘公。公薨于车。鲁人告于齐曰：“寡君
畏君之威，不敢宁居，来修旧好。礼成而不反，无所归
咎，恶于诸侯。请以彭生除之。”齐人杀彭生。

《公羊传》“公何以不言及夫人？”夫人外也。夫人外者何？
内辞也。其实夫人外公也。

《穀梁传》：“泺之会，不言及夫人，何也？以夫人之伉，弗称
数也。”

《胡传》：“与者，许可之词，曰与者，罪在公也。”按《齐诗》恶鲁
桓微弱，不能防闲文姜，使至淫乱，为二国患。而其词
曰：“‘敝笱在梁，其鱼唯唯。齐子归止，其从如水’。言公于
齐姜委曲顺从，若水从地，无所不可，故为乱者文姜，
而《春秋》罪桓公，治其本也。《易》曰：‘夫夫妇妇而家道正，
夫不夫则妇不妇矣。干者，夫道也，以乘御为才；坤者’”，
妇道也，以顺承为事。《易》著于乾坤述其理，《春秋》施于
桓公见其用。

〈大全〉陆氏曰：“妇人从夫者也。何夫人之伉，公失为夫之道也。”刘氏曰：“不言及而言与，犹匹夫匹妇之相与云尔。”永嘉吕氏曰：“古人制礼，尺寸不敢逾，毫厘不敢越者，夫岂强拂人之情性，而以繁文末节为尚哉？经国家，定祸乱，而杜未然也。”《泉水》载卫女思归而不可得；《载驰》，许穆夫人欲归唁其兄，而义不可。夫人之适其国，父母在则有归宁，既终则大夫行聘问而已。古人之制礼也严矣，违此者未有不败。公之与夫人如齐，是夫而不能夫也。夫者，以知帅人者也。知不足以帅人，而可谓之夫乎？张氏曰：“泺之会，不言夫人者，夫人不与行会礼也。如齐不言及而言与者，夫人伉也，以见夫不夫，妇不妇，进退制于夫人也。凡事之异于常者，祸之所从起。观《公与夫人如齐》之书，则见其违男女之常经，而祸乱之所从生。圣人谨礼于微，虑患于早之意，不可不察也。”临川吴氏曰：“此行，公往会齐侯耳。夫人欲同往，公不能制。泺会礼毕，夫人又欲从齐侯至齐。夫妇既同出，公不可独反国，故遂与之同如齐也。”汪氏曰：“与之为言，乃党与匹敌之义，而不相属之辞也。故以尊及卑曰‘及’”，以此及彼曰“及”，皆及者为主。桓公及夫人姜氏会齐侯于阳谷，以公及夫人，夫人不敢专行也。《传》称“王夺子禽、祝跪与詹父田”，又曰：“陈公子完与颛孙奔齐。”曰与，则匹敌而无彼此，尊卑之别也。桓公与夫人姜氏如齐，若曰夫人专行，而公从之也。《易》曰：“夫子制义，从妇凶也。”桓公不能制义，而从文姜以往，其咎可知矣。《春秋》以一字为褒贬，岂不信哉！